**Ösztöndíj 2021/2022**

1. **Pályázati felhívás**

Kedves diákok!

A 2021/2022-es tanévre pályázatot hirdetünk a **Bethlen Gábor Alap** által juttatott támogatás elnyerésére:

- **szociális ösztöndíjra**.

Az ösztöndíj célja: az anyanyelv megőrzése és ápolása a magyar szakoktatás által.

A pályázatra jelentkezés: 2022. május 31.–ig az iskola igazgatóságán.

1. **Szociális ösztöndíj**

Szociális ösztöndíjat igényelhet az iskola valamennyi nappali tagozatos magyar nemzetiségű, középiskolás diákja, aki olyan családban él, amely anyagi szükséghelyzetben van, illetve azok, akiknél a család előző évi nettó jövedelmének egy havi átlaga nem lépte túl az egy főre jutó 400 € összeget.

Ilyen támogatásban nem részesülhet az a tanuló, akit feltételesen kizártak az iskolából, vagy az előző félévben a tanulmányi átlaga rosszabb volt 3,5-nél, illetve valamelyik tantárgyból elégtelen eredményt ért el. Az igazgató leállíthatja a már jóváhagyott ösztöndíj folyósítását, ha a diák rendkívül súlyosan megsérti az adott intézmény házirendjét, jelentős mértékben romlott az átlaga illetve igazolatlanul hiányzott a tanításról, vagy kötelező iskolai rendezvényről.

Amennyiben a kérelmezők létszáma meghaladja a támogatásban részesíthető létszámot, akkor a család jövedelme mellett figyelembe vesszük az elért tanulmányi eredményeket és ennek alapján állapítjuk meg a sorrendet. A szociális ösztöndíj a lakhatási ösztöndíjjal együtt nem igényelhető.

Az ösztöndíjak juttatásának az átértékelését (megvonását, csökkentését illetve méltányos megítélését) az iskola bármely pedagógusa kezdeményezheti, és a pedagógiai értekezlet szótöbbséggel dönthet róla.

Az ösztöndíjak juttatását, hatékonyságát és a feltételek teljesítését a tantestületi értekezlet félévenként értékeli, és ennek alapján tovább folyósíthatja, megvonhatja, illetve más diák számára ítélheti meg.

Az ösztöndíjjal kapcsolatos valamennyi információ, valamint a letölthető dokumentumok az iskola honlapján elérhetőek.

<http://www.ipari.sk/aktualis/oesztoendij>